รัฐบาล พร้อมส่งเสริมการส่งออกสินค้าไทยตัวใหม่ ในตลาดที่มีศักยภาพ หลังพบตลาดสินค้าไทยได้รับความนิยมจากผู้บริโภคชาวเวียดนาม
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบผลสำรวจตลาดสินค้าไทยในงาน Taste of Thailand ซึ่งจัดขึ้น ณ ห้างค้าปลีก MM Mega Market นครโฮจิมินห์ ประเทศเวียดนาม เมื่อวันที่ 13-26 เมษายนที่ผ่านมา มีสินค้าไทยเข้ามาวางจำหน่ายในห้างรวมกว่า 2,400 หน่วยสินค้า (SKU) และยังได้รับความนิยมจากผู้บริโภคชาวเวียดนามเป็นอย่างมาก เช่น เครื่องปรุงรสอาหารไทย เครื่องดื่ม ขนมขบเคี้ยว และผลไม้ไทย โดยเฉพาะ มะขามหวาน เข้ามาวางจำหน่ายภายในห้างในช่วงการจัดงาน เพื่อผลักดันสินค้าไทยใหม่ ๆ เข้าสู่ตลาด และเป็นทางเลือกให้แก่ผู้บริโภคเวียดนาม ถือเป็นโอกาสทางการค้าที่สำคัญ เชื่อมั่นว่า ด้วยคุณภาพของสินค้าไทยที่โดดเด่น และความนิยมจากผู้บริโภค จะเป็นจุดแข็งที่สำคัญในการขยายตลาดส่งออกสินค้าของไทยมากขึ้น